b'\n_START_ARTICLE_\nL.P. Christensen (redakt\xc3\xb8r)\n_START_PARAGRAPH_\nLorens Peter Christensen (f\xc3\xb8dt 10. marts 1882 i Rinken\xc3\xa6s, d\xc3\xb8d 5. maj 1960 i Flensborg) var chefredakt\xc3\xb8r for Flensborg Avis 1940-1960 samt lokalpolitiker._NEWLINE_S\xc3\xb8n af landmand Claus Peter Christensen (1839-1918) og Margrethe Marie H\xc3\xb8ck (1849-1931). Gift 26. oktober 1912 med Margrethe Jensen, f\xc3\xb8dt 29. september 1884 i Adelby sogn, d\xc3\xb8d 7. marts 1971 i Flensborg, datter af bygmester Martin Diederich Jensen (1853-1934) og Anna Maria Thomsen (1853-1930)._NEWLINE_L.P. Christensen blev ansat p\xc3\xa5 Flensborg Avis i 1898 som journalistelev og blev redaktionssekret\xc3\xa6r i 1906, da redakt\xc3\xb8r Jens Jessen d\xc3\xb8de. I perioden 1940-1960 var han avisens ansvarshavende redakt\xc3\xb8r._NEWLINE_Som s\xc3\xb8nderyde var han indkaldt til tysk krigstjeneste 1915-18 og igen i 1944 til tysk\xc2\xa0\xc2\xbbFolkestorm\xc2\xab, Volkssturm. Han var medlem af bestyrelsen for Dansk Skoleforening i Flensborg fra 1921, n\xc3\xa6stformand 1935-51, formand fra 1951 til sin d\xc3\xb8d. Han var medlem af Flensborg byr\xc3\xa5d fra 1924 til borgerrepr\xc3\xa6sentationens oph\xc3\xa6velse 1. januar 1934, og derefter udn\xc3\xa6vnt til r\xc3\xa5dsherre, r\xc3\xa5dmand 1945, vicebypr\xc3\xa6sident i 1955. Han blev Flensborg bys \xc3\xa6resr\xc3\xa5dmand 1955 og var medlem af forretningsudvalget for de danske Sydslesvigeres f\xc3\xa6llesr\xc3\xa5d og efter dettes oph\xc3\xa6velse medlem af hovedstyrelsen for Sydslesvigsk Forening. Medlem af Flensborg bys hovedudvalg for tysknordiske foranstaltninger under \xc3\xb8sters\xc3\xb8\xc3\xa5ret 1931. Han gennemf\xc3\xb8rte fra 1926 danske g\xc3\xa6stespil p\xc3\xa5 Flensborg bys teater og andensteds i Sydslesvig og var n\xc3\xa6stformand for Borgerforeningen i Flensborg fra 1930, formand 1955, \xc3\xa6resformand fra 1958._NEWLINE_Redakt\xc3\xb8r af afstemningsv\xc3\xa6rket Slesvig delt (1922, 2. oplag 1923) og af Gr\xc3\xa6nsebogen (1923). Medarbejder ved Haandbog i det slesvigske Sp\xc3\xb8rgsmaals Historie, Flensborg Bys Historie og andre nationale v\xc3\xa6rker; ogs\xc3\xa5: Borgerforeningen i Flensborg gennem 100 Aar (1935); Graasten Bank 1920-45.'